Mia cuschina en il liber 

Na naschan las meglras ideas betg per il solit cun la necessitad? Tar la suandanta invenziun è quai en mintga cas stà uschia. Cura che nus, mes ami ed jau, avain cumenzà a construir avant trais onns nossa tegia da culm, n’avevan nus ni fuaina ni in’autra pussaivladad da cuschinar. Uschia essan nus ans nutrids l’emprim temp da paun e chaschiel, ma a la lunga vegn era quai lungurus. Qua ha mes bab gì ina prima idea: «Vus pudessas plazzar al liber la pitschna platta da fieu che stat gia dapi blers onns en remisa, e cuschinar sin quella!» Ditg e fatg. Suenter ina revisiun totala da la platta cun agid dad aua, barschun e savun, avain nus mess en funcziun noss bischu. Il chamin tirava sco in’orgla e noss plats vegnivan pli e pli variads: ils menus tanschevan da pasta cun paintg culà, sur pulenta cun bler chaschiel fin al risot cun chastagnins, sa chapescha frestgs. E schizunt la sosa da tomatas pudeva ussa sprizzar sco quai ch’ella vuleva – sin il palantschieu da terratsch na ves’ins betg uschè tgunsch ils tacs, e la proxima plievgia lava davent era quels. Quai m’ha manà ad in’autra idea, numnadamain al far confitura. Empè da stuair far attenziun da betg laschar crudar zutger sin la sensibla platta vitro-cheramica, tschertg jau las coclas dultschinas uss al lieu e fatsch la confitura en il liber. Tge datti pli bel che da cleger ampuaunas, izuns e suvi nair mo gist sper tegia, per alura prender a chasa·la fin da la stagiun la confitura pronta?! 

Bleras ideas creativas e stai bainin! 
Angela Schmed